Frederikshavn White Hawks vandt tirsdag aften deres femte kamp i træk.

Efter 25 kampe kan Metal Ligaens 10 mandskaber snart se frem til en - kort - juleferie, og det kan meget vel blive med begge de nordjyske hold i toppen af tabellen. Tirsdag aften lykkedes det nemlig Frederikshavn White Hawks at vinde den femte kamp i træk, da holdet uden de store problemer slog Rødovre Mighty Bulls 3-0. Høgene var allerede foran med to mål, da 1. periode rindede ud. Dem havde Steffen Frank og Jeff Ulmer sat ind efter henholdsvis otte og 10 minutters spil. Det sidste mål stod Mathias Bau for efter 37 minutters spil. Med sejren ligger Frederikshavn White Hawks på andenpladsen i tabellen. De har, ligesom SønderjyskE 46 point og slås med flere hold i en tæt top. Førstepladsen er dog indiskutabel. Den har velspillende Aalborg Pirates sat sig tungt på. Holdet har pt. 56 point.